የሠራተኞቻቸውን ደመወዝ የቀነሱ እና ከሥራ ያሰናበቱ 14 ሆቴሎች ተለዩ
 አዲስ አበባ፡- የሠራተኞቻቸውን ደመወዝ ያልከፈሉ፣ የቀነሱ እና ሠራተኞቻቸውን ከሥራ ያሰናበቱ 14 ሆቴሎች መለየታቸውን የኢትዮጵያ የሆቴል ባለሙያዎች ማህበር አስታወቀ፡፡ የኢትዮጵያ የሆቴል ባለሙያዎች ማህበር የኮምኒኬሽንና ህዝብ ግንኙነት ኃላፊ አቶ እጅጉ እንደሻው ትናንት እንደገለጹት፤መንግስት የሆቴልና ቱሪዝም ዘርፉን ለመደገፍ ድጎማ ቢያደርግም አንዳንድ ሆቴሎች ሠራተኞቻቸውን እያሰናበቱ እና ደመወዛቸውን እያስቀሩና እየቀነሱ ነው፡፡ ሆቴሎችን መለየት የተቻለው ማህበሩ በመሰረተው የቴሌግራም የመገናኛ ዘዴ መሆኑን ጠቁመው፤ ሠራተኞች የደረሰባቸውን ችግርና ሥራ የለቀቁበትን ደብዳቤ ይዘው መጥተዋል፡፡ ማህበሩ የተገኙ የደብዳቤ ማስረጃዎችን በመያዝ ለኢትዮጵያ ሠራተኞች ማህበር ኮንፌዴሬሽን ማሳወቁን አመልክተዋል ፡፡ ‹‹ተበድረን ለሠራተኛ አንከፍልም፤ መንግስት እንደሚያደርግ ያድርጋችሁ›› ያሉ ሆቴሎች መኖራቸውን የገለጹት አቶ እጅጉ፤ መንግስት ያወረደውን መመሪያና ድጎማ ተፈፃሚ የሚያደርጉ አሰራሮችን እንዲያመቻች አሳስበዋል፡፡ እንደ አቶ እጅጉ ገለጻ፤ የሆቴል ሠራተኞች የትራንስፖርት አገልግሎት አያገኙም፤ የሚከፈላቸው ደመወዝ በፊትም አነስተኛ ነበር፡፡ በዚህ ወቅት የደንበኛ ጉርሻም አያገኙም፡፡ የትራንስፖርት ዋጋ በእጥፍ ጨምሯል:: ከአነስተኛ ደመወዛቸው ላይ ግብር ይቆረጥለታል:: በመሆኑም መንግስት ለእንዲህ አይነት ሠራተኞች የግብር ቅናሽ ወይም ምህረት እንዲያደርግላቸውና ሙሉ ደመወዛቸውን እንዲያገኙ አሳስበዋል፡፡ የኢትዮጵያ የሆቴል ባለሙያዎች ማህበር ፀሐፊ አቶ ክፍሉ ገብረእግዚአብሄር በበኩላቸው ፣ሆቴል ያለሠራተኛ ባዶ ህንፃ ማለት እንደሆነ ገልፀው፤ «የኮሮና ቫይረስ ወረርሽኝ ጊዜያዊ ነው፤ ነገ ያልፋል፡፡ ልምድ ያላቸውን የሆቴል ሠራተኞች ማሰናበት ለባለሀብቱም ለአገርም ክስረት ነው» ብለዋል። የሆቴል ሠራተኛ ዲፕሎማት እንደመሆናቸው በአግባቡ ካልተያዙ የሠራተኞች ዕጣ ለባለሀብቱም እንደሚተርፍ አመልክተው፤ «በዚህ ወቅት የተባረረ ሰራተኛ ነገ ቀን ሲወጣ ና ቢባል የሚመጣበት ሞራል አይኖረውም፡፡ የሆቴል ሠራተኛ ደንበኛን የሚያረካው በደስታ ሲሰራ ነው» ሲሉም ተናግረዋል፡፡ በኢትዮጵያ የሆቴል ባለሙያዎች ማህበር የሥልጠና እና ምርምር ዳይሬክተር አቶ ይታሰብ ሥዩም እንደገለጹት፤ በሌሎች አገራት እንኳን ያልተደረገውን የኢትዮጵያ መንግስት ለሆቴልና ቱሪዝም ዘርፍ ከፍተኛ ድጋፍ አድርጓል፡፡ ይህ አይነት ድጋፍ በሌሎች ዘርፍ አልተደረገም፡፡ መንግስት ያደረገው ድጋፍ ግን ከታች ባለው የአፈፃፀም ችግር ክፍተት ታይቶበታል፡፡ የተፈጠረው የአሰራር ክፍተትም በሠራተኞች ላይ ችግር እየፈጠረ መሆኑን አመልክተው፤የሆቴል ሠራተኞች ወርሃዊ ደመወዝ ከፍተኛ የሚባለው ሁለት ሺ ብር ነው፡፡ የገቢ ምንጫቸው ከአገልግሎት የሚያገኙት ጉርሻ ነው፡፡ አሁን ላይ የነበረውንም ማጣታቸው ሳያንስ ሆቴሎች የደመወዝ ቅናሽ እያደረጉባቸው መሆኑን አመልክተዋል፡፡ እንደ አቶ ይታሰብ ገለጻ፤ ‹‹የመጣውን ችግር በጋራ እንሻገራለን›› በማለት ለሠራተኞቻቸው ተጨማሪ ድጋፍ ያደረጉ እና እንደ ቤተሰብ የያዙ ሆቴሎችም አሉ፡፡ እነዚህ ሆቴሎች የተከሰተው ችግር ሲያልፍ የክፉ ቀን ወዳጅነታቸው ውጤታማ ሥራ ያሰራቸዋል፡፡ ‹‹የኮሮና ቫይረስ ወረርሽኝ ደንበኛ ንጉሥ መሆኑን አሳይቶናል›› ያሉት ደግሞ የኢትዮጵያ የሆቴል ባለሙያዎች ማህበር ምክትል ፕሬዚዳንት ወይዘሮ ስንዱ ጌታቸው ናቸው፡፡ እንዲህ አይነት አስከፊ ጊዜ ከመከሰቱ በፊት ደንበኛን በሥርዓት ማገልገልና እርስ በርስ መከባበር ተዘንግቶ እንደነበር ተናግረዋል፡፡ እንደ ወይዘሮ ስንዱ አስተያየት፤ የሰው ልጅ መከባበርና መተዛዘን የሚታወቀው በእንዲህ አይነቱ አስቸጋሪ ወቅት ነው፡፡ የደንበኛ ንጉስነት የታወቀው አሁን ደንበኛ ሲጠፋ ነው፡፡ በመሆኑም በየትኛውም ጊዜ ሰብዓዊ መተሳሰብ እንደሚያስፈልግ አሳስበዋል፡፡አዲስ ዘመን ግንቦት 22 /2012 ዓ.ምዋለልኝ አየለ